बिहार : दृष्टिबाधित ग़रीब विधवा महिला का भी राशन कार्ड रद्द किया गया
बिहार में राशनकार्ड रद्द करने का सिलसिला जारी है। इन कड़ी में उन गरीबों का भी कार्ड रद्द कर दिया गया हो जो इसके पात्र हैं। राज्य के समस्तीपुर जिले के ताजपुर प्रखंड के मानपुरा पंचायत में 192 राशनकार्ड रद्द कर दिया गया जिससे यहां के लोगों में नाराजगी है। उनका कहना है कि कार्ड रद्द करने से पहले हमलोगों के पात्रता की जांच नहीं की गई है और इसे रद्द कर दिया गया जिसके चलते इस महीने का राशन नहीं मिला है।
इशरत परवीन
इस पंचायत की वार्ड संख्या-5 निवासी इशरत परवीन विधवा हैं और आंखों से देख नहीं सकती हैं, बातचीत के दौरान कहती हैं, "राशनकार्ड के बारे में हमसे पूछने के लिए सरकार की तरफ से कोई अधिकारी नहीं आए। हम आंख से देख नहीं सकते हैं इसलिए कोई काम भी नहीं कर सकते हैं। कोटा से मिलने वाला राशन से ही हमारे खाने पीने का इंतजाम होता था। अब यह भी बंद हो गया है जिससे परेशानी हो रही है। मेरा एक ही बेटा जो मजदूरी करता है। उसी के साथ रहते हैं। वह भी परिवार में अकेला कमाने वाला है। उसके भी बीवी-बच्चे हैं। अगर राशन हमको नहीं मिलेगा तो उस पर घर के खर्च का बोझ काफी बढ़ जाएगा।"
मीना देवी
इसी वार्ड की अन्य निवासी मीना देवी जो टूटी हुई झोपड़ी के घर में रहती हैं, बताती हैं कि "हमलोग मजदूरी करते हैं। इसी से रोजमर्रा का खर्च चलता है। पहले राशन मिलने के बावजूद घर खर्च पूरा नहीं हो पाता था। जो मिलता था वह भी बंद हो गया जिससे परिवार के सामने दाना-पानी की समस्या बढ़ेगी। राशन मिलने की फिर से व्यवस्था हो जाए तो हम गरीब लोगों के लिए बेहतर होगा। हमलोग जो काम करते हैं वह भी कभी होता है और कभी नहीं होता है।"
ज्ञात हो कि इस वार्ड में कुल 107 कार्डधारक हैं जिसमें से 40 कार्ड रद्द कर दिया गया है।
न्यूज़क्लिक से बातचीत में ताजपुर प्रखंड के भाकपा माले सचिव सुरेंद्र प्रसाद सिंह कहते हैं इस जिला में करीब ढ़ाई लाख लोगों का राशन कार्ड रद्द कर दिया गया है। प्रखंड के मानपुरा पंचायत में 192 लोगों का रद्द कर दिया गया है जो कि उन गरीबों के साथ घिनौना मजाक है जो बेहद मजबूर हैं और जिनके पास आज तक रहने का सही से एक घर तक नहीं है। वे लोग मजदूरी करके अपने बच्चों और परिवार की परवरिश करते हैं। उन्होंने कहा कि पंचायत स्तर पर अनुश्रवण की बैठक कर पात्र- अपात्र राशनकार्ड को चिंहित किया जाए। इस मांग को लेकर भाकपा माले ने शनिवार से जन अभियान शुरू किया है। इसे बारिकी से जांच- पड़ताल कर रद्द राशनकार्ड पुनः बहाल करने एवं बगैर जांच के राशनकार्ड रद्द करने पर रोक लगाने की मांग को लेकर भाकपा माले के बैनर तले 1 जून से ताजपुर अंचल-प्रखंड पर 'घेरा डालो- डेरा डालो" आंदोलन किया जाएगा।
प्रखंड सचिव सुरेंद्र ने कहा कि मनपुरा पंचायत में 192 कार्ड रद्द किया गया है। इस सूची में क्रमांक-1807 से लेकर 1999 तक लगातार 192 कार्ड रद्द कर दिया गया। उन्होंने कहा कि लगातार इन दो संख्या (1807 से लेकर 1999 तक) के बीच में जिनका राशन कार्ड रद्द किया गया उनमें एक भी गरीब नहीं थे। उन्होंने आरोप लगाया कि धरातल पर जांच- पड़ताल किए बगैर कार्यालय में बैठकर गरीबों का कार्ड रद्द कर दिया गया जो दुर्भाग्यपूर्ण हैं। माले नेता ने गांव व पंचायत में सरकारी अधिकारियों एवं कर्मियों समेत अनुश्रवण समिति की बैठक कर गहन जांच-पड़ताल कर राशनकार्ड के पात्र एवं अपात्र चिंहित करने की मांग की है और साथ ही जो पात्र हैं उनके कार्ड बहाल करने की मांग की है।
पार्टी ने इस मामले को लेकर 30 मई को समाहरणालय के सामने प्रदर्शन करने व 1 जून से ताजपुर अंचल-प्रखंड पर 'घेरा डालो- डेरा डालो" आंदोलन चलाने की घोषणा की है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva mai_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva